นายกรัฐมนตรี ยังไม่พอใจภาพรวมความปลอดภัยทางถนนช่วงเทศกาลสงกรานต์ที่ผ่านมา เพราะยังสูญเสีย ยืนยันบังคับใช้กฏหมายเข้มงวด ขอทุกคนมีจิตสำนึกต่อส่วนรวม
พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ กล่าวถึงภาพรวมอุบัติเหตุและการเดินทางไป-กลับ ของประชาชนช่วงเทศกาลสงกรานต์ของปีนี้ ว่า ยังไม่พึงพอใจเท่าที่ควร เพราะแม้ว่ารัฐบาลจะพยายามป้องกันและบังคับใช้กฏหมายอย่างเต็มที่ จนสถิติอุบัติเหตุลดน้อยลงกว่าปีที่ผ่านมา แต่ก็ยังมีการสูญเสียเกิดขึ้น ซึ่งทุกคนถือเป็นกำลังสำคัญของประเทศ จึงเป็นเรื่องที่น่าเสียใจ ส่วนข้อเรียกร้องให้รัฐบาลเพิ่มมาตรการทางกฏหมายให้เข้มงวดมากขึ้นนั้น ก็ต้องพิจารณาอย่างรอบคอบและดูผลกระทบทุกด้าน ดังนั้นขณะนี้จึงขอให้ทุกคนเคารพกฏหมายปกติและปฏิบัติตามอย่างเคร่งครัด เช่น การสวมหมวกนิรภัย และการเมาไม่ขับ ซึ่งทุกอย่างขึ้นอยู่กับจิตสำนึกของแต่ละบุคคลด้วย ในการดูแลตัวเองและครอบครัวให้ปลอดภัย ขณะที่ผู้ขับขี่และผู้ประกอบการต้องรับผิดชอบต่อชีวิตผู้โดยสารเพื่อไม่ให้เกิดความสูญเสียขึ้นอีก        ทั้งนี้ ขอบคุณเจ้าหน้าที่ทุกภาคส่วนและอาสาสมัครทุกคน ที่ร่วมกันปฏิบัติหน้าที่ดูแลความปลอดภัยทางถนนให้แก่ประชาชนตลอดเทศกาลสงกรานต์อย่างเข้มแข็ง ด้วยความเสียสละ        ส่วนปัญหากลุ่มวัยรุ่นมึนเมาแล้วก่อเหตุทะเลาะวิวาทในโรงพยาบาลหลายจังหวัดช่วงเทศกาลสงกรานต์นั้น นายกรัฐมนตรี กล่าวว่า ถือเป็นปัญหาสังคมที่มีมายาวนาน ทั้งที่มีกฏหมายควบคุมและจับกุมผู้ก่อเหตุทุกครั้ง แต่ก็ยังไม่เข็ดหลาบ จึงต้องบังคับใช้มาตรการทางกฏหมายที่เข้มข้นมากขึ้น พร้อมขอให้คนไทยมีสติมากขึ้นในการดำเนินชีวิต มีจิตสำนึกรักตนเองและผู้อื่น รวมถึงเรื่องความขัดแย้งในสังคมก็ต้องมีสติเช่นกัน ซึ่งขึ้นอยู่กับจิตสำนึกว่าอยากให้บ้านเมืองมีความสงบหรือไม่